‘Ontlastinggooier’ vermoorLoyiso Nkohla is Maandag voor omstanders doodgeskiet. (Foto: Tariro Washinyira/GroundUp) Deur Tariro Washinyira, GroundUp Die voormalige ANC-raadslid Loyiso Nkohla is Maandag in Philippi, Kaapstad, doodgeskiet tydens ŉ vergadering oor die hervestiging van mense wat by ŉ spoorlyn woonagtig is. Nkohla is byna 10 jaar gelede uit die ANC geskors ná sy betrokkenheid by betogings waartydens menslike ontlasting gegooi is. Nkohla het onder andere sy medebetogers aangemoedig om ontlasting op die trappe van die Wes-Kaapse wetgewer en by Kaapstad se internasionale lughawe te stort. AO Joseph Swartbooi, polisiewoordvoerder, het bevestig dat Nkohla Maandag doodgeskiet is. Nog drie mense, twee vroue en ŉ man, is ook in die aanval beseer. “Die motief vir die aanval moet nog vasgestel word, maar die polisie in Nyanga ondersoek ŉ saak van moord en poging tot moord,” sê hy. Nkohla verteenwoordig sedert 2019 die families wat die spoorlyn in Langa, Khayelitsha en Philippi beset. Verskeie mense het die lyn beset nadat dit in onbruik geraak het. Nkohla het ook gereeld vrae aan die voormalige minister van vervoer, Fikile Mbalula, gerig oor vordering wat gemaak is om die families te hervestig. Philip Mnisi, een van die bestuurskomiteelede van die Eyadini‑ informele nedersetting op die spoorlyne in Philippi, was by die vergadering toe Nkohla geskiet is. “Ons het pas klaar gebid en Nkohla het die lêer uitgehaal om die agenda van die vergadering aan ons te gee, toe mense op hom geskiet het.” Hy sê Nkohla was beslis die teiken. “Hy het meedoënloos aan die hervestigingsproses gewerk, maar daar is mense wat ontevrede was met die werk wat hy gedoen het,” sê Mnisi. “Ons het ŉ gefokusde, vreeslose leier verloor.” Volgens Mnisi is daar kringtelevisie by die lokaal en hy is optimisties dat die moordenaars vasgetrek sal word. Lindikhaya Payiya, ŉ raadslid in die gebied, het dieselfde tyd as die polisie by die toneel opgedaag. “Sommige mense wat op die toneel was wat die gesigte van die vermeende skieters gesien het, het gesê hulle herken nie die mense nie,” sê Payiya. “Ons is baie hartseer omdat Loyiso een van die aktiviste is wat ons weet toegewyd was om mense van die informele nedersetting te help. Ons het ŉ kader verloor wat altyd gereed was om minder bevoorregtes by te staan.” Derrick America, DA Wes-Kaapse woordvoerder oor mobiliteit, sê die heropening van die spoorlyn is van kardinale belang vir duisende mense om met Kaapstad se sentrale sakekern verbind te word. Die moord op Nkohla sal die hervestigingsproses vertraag. “Dit is duidelik dat Nkohla, ŉ passievolle aktivis, onvermoeid gewerk het om met informele bewoners by treinstasies te onderhandel om te hervestig om die in werkingstelling van die spoorlyn moontlik te maak. Sy tragiese moord moet ten sterkste veroordeel word.” Mcebisi Skwatsha, adjunkminister van landelike ontwikkeling en grondhervorming, het die misdaadtoneel besoek en in ŉ video wat op sosiale media gedeel is sy medelye met Nkohla se vrou en diegene wat hom geken het, betuig. “Dit lyk asof dit ŉ sluipmoord was.” Niemand is al in verband met Nkohla se dood in hegtenis geneem nie.